Pločica (Kovin)

**Pločica** () je selo u opštini Kovin. Prema popisu iz 2011. godine ima 1794 stanovnika. Naselje je nastalo 1690. godine za vreme seobe Srba pod Arsenijem Čarnojevićem. Stanovništvo se bavi pretežno poljoprivredom.

## Historija

Pločica - se nalazi jugozapadno od Kovina. Asfaltnim putem povezana je preko Skorenovca sa Kovinom, a sa Pančevom preko Banatskog Brestovca, Omoljice i Starčeva.

Selo Pločica je prvobitno bilo locirano 2 kilometara od sadašnjeg mesta o čemu svedoči položaj groblja, koje je i dalje na staroj lokaciji sela. Kuće su bile većinom zemunice. Usled velikih poplava žitelji sela su se vremenom izmestili na današnju lokaciju.

Postoje dva izvora o tome kako je selo dobilo ime. Prvi izvor navodi da je u okolini ovog sela pronađena ploča od istorijskog značaja iz davnih vremena. Drugi izvor, mnogo pouzdaniji tvrdi da je selo dobilo ime zahvaljujući svom potkovičastom obliku. Nekada se u selu potkovica zvala pločica, pa otuda i naziv mesta.

Pločica dolazi u red srednje starih naselja kovinske opštine. Nastalo je 1690. godine za vreme seobe naroda pod Arsenijem Čarnojevićem. Naselje je 1717. godine imalo 13 domova ali se stanovništvo nije dugo zadržalo. Na karti 1723. godine označeno je kao nenaseljeno. Novo naseljavanje izvršeno je 1750—1753. godine Srbima. Krajem 18. veka doseljavaju se prvi Nemci. U 1782. godini zabeleženo je 368 pravoslavnih stanovnika. Početkom 19. veka doseljavaju se novi stanovnici koji rade na isušivanju rita. Zanimljivo je da je Ponjavica u to vreme bila značajan tok što potvrđuje i stari most na ovoj nekad maloj reci, koji je izgradila Marija Terezija.

Katolička crkva izgrađena je 1836. godine, a 1847. godine katolički stanovnici osnivaju svoju parohiju. Sledeće godine počelo se sa građenjem pravoslavne crkve koje je završeno 1858. godine. Kovinskoj kompaniji Pločica je pripojena 1854. godine.
Prva crkvena škola otvorena je 1873. godine. Iste godine bila je velika poplava, kada je uništeno Đurđevo i oštećen veliki broj kuća.

Prva čitaonica je osnovana 1924. godine, a 1927. godine i prvo vatrogasno društvo.
Po prvom popisu od 1869. Pločica je imala 1.509. stanovnika. U 1953. godini zabeležen je najveći broj stanovnika 2.702. Po poslednjem popisu iz 2002. godine Pločica je imala 2.182 stanovnika, uglavnom Srba .
Osnovna škola „Đura Filipović“ osnovana je 1950. godine, a nastava je bila organizovana u četiri objekta. Do tada škola je bila četvororazredna. Od 1967. godine nastava se izvodi u novoj školskoj zgradi. Škola je centar i kulturnih aktivnosti sela, a zapažen je rad školskog folklornog ansambla. U Pločici postoji biblioteka i omladinski dom, zdravstvena stanica sa apotekom.

* Udruženja
U Pločici radi i deluje više udruženja: Lovačko društvo, Dobrovoljno vatrogasno društvo, sportski klubovi FK"Borac“, ŽRK"Borac“, Konjički klub „Pegaz“, Udruženje golubara, Udruženje sportskih ribolovaca i Aktiv žena.

## Pločički Rit

Pločici pripada i Pločički Rit, naselje salaškog tipa koje se nalazi u ataru sela, seoskim putem udaljeno 6&nbsp;km od sela. Prema popisu iz 2002. godine ovaj zaselak ima 224 stanovnika. Do skora se ovaj zaselak zvao Skorenovački Rit.

## Demografija
Prema popisu iz 2002. bilo je 2044 stanovnika (prema popisu iz 1991. bilo je 2013 stanovnika).

U naselju Pločica živi 1593 punoletna stanovnika, a prosečna starost stanovništva iznosi 39,5 godina (38,1 kod muškaraca i 40,9 kod žena). U naselju ima 665 domaćinstava, a prosečan broj članova po domaćinstvu je 3,07.

Ovo naselje je velikim delom naseljeno Srbima (prema popisu iz 2002. godine).

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)
* Pločica (Kovin)